P r e d k l a d a c i a    s p r á v a

	Návrh poslanca Národnej rady Slovenskej republiky Vladimíra Bajana na vydanie zákona, ktorým sa upravia podmienky chovu a držania psov a menia sa zákony č. 40/1964 Zb. Občiansky zákonník v znení neskorších predpisov, zákon č. 140/1961 Zb. Trestný zákon v znení neskorších predpisov je odôvodnený alarmujúcim nárastom útokov psov spôsobujúcich vážne zranenia, obzvlášť ľudí, zvyšujúca sa obľuba chovu nebezpečných psov a absencia právnej úpravy, ktorá by podmienky chovu psov regulovala.
	Ministerstvo pôdohospodárstva SR predmetný návrh z dôvodu jeho spoločenského významu zaslalo širokému okruhu subjektov na stanovisko.
	Vo všeobecnosti možno konštatovať, že tak ako je predmetný návrh zákona rozporuplný v jednotlivých ustanoveniach, boli protichodné aj reakcie jednotlivých pripomienkujúcich subjektov.
	Jednoznačnú podporu (súhlas) s návrhom vyslovilo ZMOS, s poukázaním na viacročnú snahu miest a obcí riešiť problém chovu psov cestou všeobecne záväzných nariadení. Podporu návrhu, ako snaha riešiť existujúci problém vyslovilo viacero subjektov, ako napr. ministerstvo spravodlivosti, ministerstvo kultúry, úrad vlády – sekcia ľudských práv, Zväz poľnohospodárskych družstiev a obchodných spoločností SR a ďalší, ktorí zároveň ale poukázali na celý rad vecných a legislatívnych nedostatkov návrhu.
	Na druhej strane zásadný nesúhlas s predloženým návrhom vyslovili Štátna veterinárna správa SR, Komora veterinárnych lekárov SR, Slovenský poľovnícky zväz, ale aj Ministerstvo životného prostredia SR, najmä z dôvodu zákonného vymedzenia určitých psov, ako “nebezpečných psov” a ministerstvo obrany, vnútra, financií, zdravotníctva, generálnej prokuratúry a ďalší, z dôvodov zásadných nedoriešených vecných problémov a legislatívnych nedostatkov.
	Ministerstvo pôdohospodárstva SR sa stotožňuje s názorom poslanca NR SR Vladimíra Bajana, vyjadreného v dôvodovej správe, kde poukazuje na potrebu viesť majiteľov psov k väčšej zodpovednosti pri chove a držaní psov, najmä v mestách. Táto myšlienka je však v rozpore s návrhom zákona, keď sa vina nezodpovedných ľudí za správanie má odraziť v kontroverznom vymedzení kategorizácie jednotlivých nebezpečných plemien.
	Problematický je aj návrh na zavedenie centrálnej evidencie psov z hľadiska opodstatnenosti a významu, ale najmä z hľadiska predpokladaného finančného dopadu.
	Veľká časť návrhu zákona je venovaná poplatkom psov a pokutám za jeho nedodržanie, čo by sa malo realizovať v príjme viac ako 100 mil. Sk do rozpočtu obcí. Vzniká tu dojem, že zámerom zákona je skôr vyriešenie problémov s napĺňaním obecnej pokladnice, ako riešenie problémov vzťahu človeka a zvieraťa.
	Návrh zákona je preklad (aj to nepresný) poslaneckého návrhu zákona o chove psov z českého parlamentu, ktorý bol českým parlamentom zamietnutý.
	Ministerstvo pôdohospodárstva SR vzhľadom na uvedené zásadné nedostatky predloženého návrhu zákona, ako aj na základe vykonaného pripomienkového konania, vyslovuje zásadný nesúhlas s jeho navrhovaným znením a neodporúča jeho schválenie.